text: টি২০ ছাড়তে চেয়েছিলেন তামিম!
  অনেক দিন ধরেই ক্রিকেটের সংক্ষিপ্ত ফরম্যাট টি২০-তে না খেলার জন্য সপ্তম টি২০ বিশ্বকাপ থেকে নিজেকে সরিয়ে নিয়েছেন তামিম ইকবাল। এই সময়ে যারা বাংলাদেশ দলে নিয়মিত খেলছেন তাদের বিশ্বকাপে দলে থাকা উচিত বলে জানিয়েছিলেন তিনি। এমনকি টি২০ বিশ্বকাপের পর এই ফরম্যাটে ফিরবেন বলে ঘোষণাও দিয়েছিলেন দেশসেরা এই বাঁহাতি ওপেনার।
  যদিও তামিম এ বছরের শুরুতে টি২০ ক্রিকেট থেকে অবসর নেওয়ার সিদ্ধান্ত নিয়েছিলেন। এমনটাই জানালেন বিসিবি সভাপতি নাজমুল হাসান পাপন। তার দাবি, এ বছরের শুরুতে নিউজিল্যান্ড সফরে যাওয়ার আগে তার সঙ্গে দেখা করে টি২০ ক্রিকেট নিয়ে নিজের ভাবনা জানিয়েছিলেন তামিম। আর ওই সময় তামিম বিসিবি সভাপতিকে বলেছিলেন, এ ফরম্যাট আর খেলতে চান না। অবসর নিয়ে নেবেন। কিন্তু নাজমুল হাসানের কথায় তখন অবসর নেওয়া হয়নি তার।
  বাংলাদেশের একটি টিভি চ্যানেলে দেওয়া সাক্ষাৎকারে বিসিবি সভাপতি নাজমুল হাসান পাপন বলেন, 'তামিম প্রত্যেকটা সিদ্ধান্ত আমার সঙ্গে আলাপ করে নিয়েছেন। নিউজিল্যান্ডে সফর করার আগেও আমাকে বলেছে টি২০ ক্রিকেট থেকে অবসর নিতে চান। সে এই ফরম্যাটে আর খেলতে চান না। আমি তাকে বলেছিলাম, তুমি ওখানে খেলে আসো। তারপর দেখা যাবে। এগুলো কিন্তু অনেক আগের থেকেই হয়েছে।'
  তবে যে কোনো এক ফরম্যাট থেকে সরে আসার সিদ্ধান্তকে ভুল কিছু দেখছেন না নাজমুল হাসান, 'অনেকেই এরকম করতে পারেন। কারণ আমাদের এত খেলা। কোভিডের কারণে অনেক খেলা হয়নি। এখন টানা একটার পর একটা খেলা। টানা তিন ফরম্যাটে খেলা, তাই তো সবার পক্ষে খেলা সম্ভব নয়। তারা নিজেরাই কিন্তু বেছে নিচ্ছেন। তামিম এখন ওয়ানডে অধিনায়ক। ওয়ানডেতে তো খেলবেই। টেস্ট ও টি২০-এর মধ্যে টেস্ট বেছে নেবেন। ক্লাস খেলোয়াড়রা তো টেস্টই খেলবেন। আমার ধারণা এটা হতে পারে। অন্য ঝামেলাও থাকতে পারে। সেটা আমাকে না বললে তো আমি ঠিকমতো বুঝতে পারব না।'
  যদিও সপ্তম টি২০ বিশ্বকাপে না খেলার সিদ্ধান্ত জানানোর পর তামিম এই ফরম্যাটে খেলা চালিয়ে যাওয়ার কথা বলেছিলেন, 'আমি টি২০ থেকে অবসর নিচ্ছি না। কিন্তু সম্ভবত এ বিশ্বকাপ আমার খেলা হবে না। আমার মনে হয় এটা ফেয়ার ডিসিশন। ইনশাআলস্নাহ এর মধ্যে দেশে কিংবা বাইরে কোনো খেলা থাকলে সেখানে তো খেলার চেষ্টা করব। সামনে তো আরও খেলা আছে, সেখানে দেখা হবে।'
  গত বছরের মার্চে, জিম্বাবুয়ের বিপক্ষে বাংলাদেশের হয়ে তামিম সবশেষ টি২০ খেলেছেন। এরপর বাংলাদেশ চারটি সিরিজ খেলে এসেছে টি২০ বিশ্বকাপের আগে। প্রতিটিতেই অনুপস্থিত ছিলেন তিনি। ৭৮ টি২০ খেলা তামিম বিশ্বকাপের পর পাকিস্তান সিরিজ দিয়ে মাঠে ফিরবেন। সপ্তম টি২০ বিশ্বকাপের পরে তামিমকে নিয়েই পাকিস্তানের বিপক্ষে তিনটি ম্যাচ খেলবে বাংলাদেশ দল।